CELEX: 32017D0721
Language: fi
Date: 2017-04-20 00:00:00
Title: Komission täytäntöönpanopäätös (EU) 2017/721, annettu 20 päivänä huhtikuuta 2017, Ruotsin biosidivalmisteen VectoBac 12AS saataville asettamisen markkinoilla ja käytön osalta toteuttamien toimenpiteiden jatkamisesta Euroopan parlamentin ja neuvoston asetuksen (EU) N:o 528/2012 55 artiklan 1 kohdan mukaisesti (tiedoksiannettu numerolla C(2017) 2435)

22.4.2017   
            
            
               FI
            
            
               Euroopan unionin virallinen lehti
            
            
               L 106/12
            
         KOMISSION TÄYTÄNTÖÖNPANOPÄÄTÖS (EU) 2017/721,
   annettu 20 päivänä huhtikuuta 2017,
   Ruotsin biosidivalmisteen VectoBac 12AS saataville asettamisen markkinoilla ja käytön osalta toteuttamien toimenpiteiden jatkamisesta Euroopan parlamentin ja neuvoston asetuksen (EU) N:o 528/2012 55 artiklan 1 kohdan mukaisesti
   
      
         (tiedoksiannettu numerolla C(2017) 2435)
      
   
   (Ainoastaan ruotsinkielinen teksti on todistusvoimainen)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 55 artiklan 1 kohdan kolmannen alakohdan,
   sekä katsoo seuraavaa:
   
               (1)
            
            
               Ruotsi hyväksyi 6 päivänä syyskuuta 2016 asetuksen (EU) N:o 528/2012 55 artiklan 1 kohdan ensimmäisen alakohdan mukaisesti päätöksen, jolla sallitaan 5 päivään maaliskuuta 2017 asti biosidivalmisteen VectoBac 12AS asettaminen saataville markkinoilla ja käyttö Chironomidae-sääskien esiintymisen torjuntaan useissa jätevedenpuhdistamoissa Ruotsissa, jäljempänä ’toimenpide’.
            
         
               (2)
            
            
               Komissio sai Ruotsilta 28 päivänä lokakuuta 2016 perustellun pyynnön toimenpiteen jatkamiseksi asetuksen (EU) N:o 528/2012 55 artiklan 1 kohdan kolmannen alakohdan mukaisesti. Perusteltu pyyntö perustui väitteeseen, jonka mukaan VectoBac 12AS on olennaisen tärkeää sääskien torjumiseksi jätevedenpuhdistamoiden erityisolosuhteissa Ruotsissa.
            
         
               (3)
            
            
               VectoBac 12AS sisältää tehoainetta Bacillus thuringiensis subsp. israelensis, serotyyppi H14, kanta AM65-52, käytettäväksi asetuksen (EU) N:o 528/2012 liitteessä V kuvatulla tavalla valmisteryhmässä 18. Ruotsin toimittamien tietojen mukaan toimenpiteen jatkaminen on tarpeen jätevedenpuhdistamoiden työntekijöiden suojelemiseksi. Nämä tiedot koskivat pitkäaikaista työperäistä altistumista suurille määrille aikuisia sääskiä ja potentiaalista herkistymistä, mikä voi aiheuttaa astmaa ja allergisia reaktioita, vakavimmissa tapauksissa anafylaksia mukaan luettuna.
            
         
               (4)
            
            
               Ruotsi ilmoitti, että aiemmin oli myönnetty useita lupia VectoBac 12AS:n käyttöön tieteellisissä kokeissa. Näiden kokeiden tulokset osoittivat, että vaihtoehtoiset menetelmät, myös fyysiset menetelmät, eivät tarjonneet riittäviä ratkaisuja sääskien tehokkaaseen torjuntaan. Jätevedenpuhdistamoiden erityistarpeiden vuoksi muut biosidivalmisteet osoittautuivat lisäksi riittämättömiksi soveltuvuuden ja tehokkuuden osalta.
            
         
               (5)
            
            
               Koska sääskien torjuntaa ei voida saavuttaa muilla keinoilla aiheuttamatta vaaraa kansanterveydelle, on asianmukaista sallia Ruotsin jatkaa toimenpidettä tietyin edellytyksin.
            
         
               (6)
            
            
               Tässä päätöksessä säädetty toimenpide on pysyvän biosidivalmistekomitean lausunnon mukainen,
            
         ON HYVÄKSYNYT TÄMÄN PÄÄTÖKSEN:
   1 artikla
   Ruotsi saa jatkaa enintään 550 päivän ajan toimenpidettä, jolla asetetaan biosidivalmiste VectoBac 12AS markkinoilla saataville ja sitä käytetään sääskien torjuntaan jätevedenpuhdistamoissa toimivaltaisen viranomaisen valvonnassa.
   2 artikla
   Tämä päätös on osoitettu Ruotsin kuningaskunnalle.
   
      Tehty Brysselissä 20 päivänä huhtikuuta 2017.
      
         
            Komission puolesta
         
         Vytenis ANDRIUKAITIS
         
            Komission jäsen
         
      
   
   
      (1)  EUVL L 167, 27.6.2012, s. 1.